Benedictus II was die 81ste pous van die Rooms-Katolieke Kerk. Volgens oorlewering is Pous Benedictus II gebore in Rome, die seun van Johannes. Hy het skool gegaan in die "Schola cantorum" en priester geword. Op 26 Junie 684 byna 'n jaar na die dood van sy voorganger, volg hy Pous Leo II op en regeer tot sy dood op 8 Mei 685. Hy word opgevolg deur Pous Johannes V. Die naam ‘Benedictus’ beteken 'die geseënde'. Die lang tyd tussen sy verkiesing en sy bevestiging as pous is veroorsaak deur die vereiste dat keiser Konstantyn IV goedkeuring moes verleen vir die bevestiging. Volgens die "Liber Diurnus Romanorum Pontificum" het Pous Benedictus egter 'n dekreet van die keiser bekom wat bepaal het dat die eksarg van Ravenna in die toekoms die goedkeuring sou gee. Benedictus het die twee seuns van Konstantyn, Justinianus en Heraclius, simbolies geadopteer. Soos sy voorganger was pous Benedictus 'n sterk teenstander van die monotelitisme. Hy het probeer om ook die Spaanse biskoppe en die afgesette biskop van Antiogië, Macarius, so ver te kry om die besluite van die Sesde Ekumeniese konsilie te aanvaar.